Ljubav iz studentskih dana, velika, za ceo život. Pet godina su u braku. On smatra da nije još vreme da imaju dece, a ona se potajno pribojava svojih godina. On je dao otkaz na poslu, jer je prevazišao sve svoje pretpostavljene u znanju i sposobnostima, a od napredovanja – ništa. Neće on da se ponižava i šlihta neotesanim, umišljenim tipovima. Rešio je da napiše knjigu. Oduvek je imao talenta za pisanje i pripovedanje, i ovaj period mu daje potreban mir za pronalaženje istinskog sebe, samo što mu pisanje ne ide od ruke već godinu dana. Umesto knjige, redovno tvituje i nalazi istomišljenike – hejtere na društvenim mrežama. Noći provodi na internetu. Prilikom svake prepirke sa ženom na tu temu, naglašava da može da mu zahvali na ugovaranju VIP kućnog neta — sa dodatnih deset gigabajta mesečno.

Ona radi dva posla, iznurena je i bezvoljna svake večeri. Ujutru joj se čini da ima manje bora na licu nego pred spavanje, pa joj svaki dan otpočinje sa nadom da će se desiti nešto dobro. Njeni ih pomažu za otplatu Raiffeisen kredita za stan – samo neka deca budu srećna. Ona se teši da će sve doći na svoje, strpljen – spašen. Lije kao iz kabla. Ona utrčava u autobus, seda uz prozor i pita se, gledajući vijugave vodene šare, kad li će joj leći honorar da kupi Samsung LCD televizor, da može normalno da gleda omiljene serije.

On okreće novi list, kreće na jogu da uspostavi balans i duhovno se pročisti. Instruktorka joge je smeđokosa devojka blagog glasa, izduženog lica i udova. Pričljiva je, prijateljski raspoložena, skoro da flertuje. Ubrzo postaje njegova muza. Svakodnevno posle vežbi idu na čaj gde on upija zanimljive priče o sanskritu, indijskoj astrologiji i ezoternoj pozadini rituala drevne Indije. Čini mu se da je pronašao novi pokretač za pisanje knjige i po dolasku kući, vredno kucka na kompjuteru do kasno u noć.

Ona ga posmatra pred odlazak u krevet kako zaneseno radi. Oseća pouzdanje koje se u njemu probudilo. Ljubi ga u potiljak i ogrće ga džemperom. Teši se da će im njegova knjiga doneti stabilnost. Konačno bi mogla da se opusti, zatrudni i uživa na trudničkom, radeći samo svoj honorarni onlajn poslić. Ta pomisao je često dekocentriše na poslu dok ruča jutrom pripremljenu hranu, u isto vreme, istežući svoju napaćenu kičmu. Biće sve dobro.

Jednog kasnog popodneva, on se budi u postelji svoje joga instruktorke. Uznemiren je, jer je zakasnio da kupi namirnice za večeru, a morao je već i da bude kod kuće. Okreće se na drugi bok i rešava da pokaže jednom ko je muško u kući. Instruktorka ga češka po glavi, govoreći mu da on uvek može na nju da računa, da su slobodni kao ptice – da otputuju i započnu novi život. Upravo ga te reči miluju po obrazu i on tone u dubok san.

Ona ga ne nalazi kod kuće, niti na mobilnom telefonu i strahuje da mu se nešto nije desilo. Teši se, biće sve dobro.

Share...